b'\n_START_ARTICLE_\nU\xc4\x8dna leta izumitelja Pol\xc5\xbea\n_START_SECTION_\nVsebina\n_START_PARAGRAPH_\nOsnovno\xc5\xa1olec Jani, ki ga prijatelji kli\xc4\x8dejo Pol\xc5\xbe, se ukvarja s precej utopi\xc4\x8dnimi poskusi. Tako med drugim \xc5\xbee kot otrok sko\xc4\x8di z balkona z uporabo de\xc5\xbenikov kot padala, povzro\xc4\x8di eksplozijo televizorja in eksperimentira z elektriko. Skoraj z vsakim neuspelim poskusom doma zakuha kako nesre\xc4\x8do, ki je nadvse komi\xc4\x8dna, saj ga ob vsakem poskusu okara ali celo na\xc5\xa1e\xc5\xa1ka o\xc4\x8de. Njegova najnovej\xc5\xa1a ideja predvideva pretvorbo nekoristne energije ultrazvo\xc4\x8dnega valovanja v elektri\xc4\x8dno energijo, kar bi zmanj\xc5\xa1alo onesna\xc5\xbeevanje zaradi uporabe fosilnih goriv._NEWLINE_Ob strani mu stojijo mama, so\xc5\xa1olca Hojka in Fitipaldi ter soseda Violeta, glasbeno nadarjena punca, nobenega razumevanja za njegove poskuse pa ne poka\xc5\xbeeta o\xc4\x8de in u\xc4\x8ditelj fizike. Kljub temu vztraja s poskusi in se odlo\xc4\x8di, da gre do konca. _NEWLINE_Na koncu naprava za pretvorbo ultrazvoka v elektri\xc4\x8dno energijo za\xc4\x8dne skoraj delovati, vendar nato eksplodira, kar prinese tudi konec eksperimentiranja doma. Film se kon\xc4\x8da, ko Pol\xc5\xbeev mlaj\xc5\xa1i brat Luka z de\xc5\xbenikoma odsko\xc4\x8di z balkona, kar ka\xc5\xbee na to, da bo o\xc4\x8ditno neko\xc4\x8d sledil bratovim stopinjam.'